CELEX: 52020PC0754
Language: sl
Date: 2020-11-16
Title: Predlog IZVEDBENI SKLEP SVETA o odobritvi začasne podpore Irski na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19

EVROPSKA KOMISIJA
            Bruselj, 16.11.2020
            COM(2020) 754 final
            2020/0333(NLE)
            Predlog
            IZVEDBENI SKLEP SVETA
            o odobritvi začasne podpore Irski na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Uredba Sveta (EU) 2020/672 (v nadaljnjem besedilu: uredba o instrumentu SURE) določa pravni okvir za zagotavljanje finančne pomoči Unije državam članicam, ki se zaradi izbruha COVID-19 soočajo z resnimi gospodarskimi motnjami ali jih takšne motnje resno ogrožajo. Podpora v okviru instrumenta SURE je v prvi vrsti namenjena financiranju shem skrajšanega delovnega časa ali podobnih ukrepov za zaščito zaposlenih in samozaposlenih, da se tako zmanjša obseg brezposelnosti in izgube dohodka, poleg tega pa tudi financiranju nekaterih ukrepov, povezanih z zdravjem, zlasti na delovnem mestu.
            
            
               Irska je 27. oktobra 2020 zaprosila za finančno pomoč Unije na podlagi uredbe o instrumentu SURE. Komisija se je v skladu s členom 6(2) uredbe o instrumentu SURE posvetovala z irskimi organi, da bi preverila nenadno in močno povečanje dejanskih in načrtovanih odhodkov, ki je neposredno povezano z začasno shemo subvencioniranja plač, sprejeto v odziv na pandemijo COVID-19. Shema zlasti subvencionira del mase plač tistih delodajalcev, na poslovanje katerih so vplivale omejitve, uvedene v odziv na krizo zaradi COVID-19. Shema je na voljo delodajalcem, ki obdržijo zaposlene na svoji plačilni listi, njen cilj pa je podpreti sposobnost preživetja podjetij in zagotoviti, da se ohranijo odnosi med delodajalci in zaposlenimi. Shema je veljala od 26. marca 2020 do 31. avgusta 2020. Iz sheme subvencioniranja se je na začetku in do 3. maja 2020 delodajalcem povrnilo največ 410 EUR na teden za vsakega upravičenega zaposlenega. S 4. majem 2020 je izplačevanje subvencij prešlo na sistem, ki temelji na prejšnji neto tedenski plači za vsakega zaposlenega in delodajalcem povrne med 70 % in 85 % neto plače zaposlenega, pri čemer veljata zgornji meji 350 EUR oziroma 410 EUR na teden, odvisno od višine plače. 
            
            
               Irska je Komisiji predložila ustrezne informacije. 
            
            
               Komisija glede na razpoložljiva dejstva predlaga Svetu, da sprejme izvedbeni sklep o odobritvi finančne pomoči Irski v skladu z uredbo o instrumentu SURE v podporo zgoraj navedenemu ukrepu.
            
            
               •Skladnost z veljavnimi predpisi s področja zadevne politike
            
            
               
                  Ta predlog je v celoti skladen z Uredbo Sveta (EU) 2020/672, na podlagi katere je predložen.
               
               
                  Predlog dopolnjuje drug instrument prava Unije za zagotavljanje podpore državam članicam v izrednih razmerah, in sicer Uredbo Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (Uredba (ES) št. 2012/2002). Uredba (EU) 2020/461 Evropskega parlamenta in Sveta, ki spreminja navedeni instrument, da bi se razširilo njegovo področje uporabe na izredne razmere večjih razsežnosti v javnem zdravju in opredelile posebne dejavnosti, upravičene do financiranja, je bila sprejeta 30. marca. 
               
            
            
               •Skladnost z drugimi politikami Unije
            
            
               
                  Predlog je del sklopa ukrepov, pripravljenih v odziv na trenutno pandemijo COVID-19, kot je „naložbena pobuda v odziv na koronavirus“, in dopolnjuje druge instrumente, ki podpirajo zaposlovanje, kot sta Evropski socialni sklad in Evropski sklad za strateške naložbe (EFSI)/InvestEU. Z uporabo izposojanja in posojanja za podporo državam članicam v tem konkretnem primeru izbruha COVID-19 bi ta predlog zagotavljal drugo raven zaščite za financiranje shem skrajšanega delovnega časa in podobnih ukrepov, s čimer bi pomagal ohranjati delovna mesta ter s tem zaščititi zaposlene in samozaposlene pred tveganjem brezposelnosti. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Pravna podlaga za ta instrument je Uredba Sveta 2020/672.  
               
            
            
               •Subsidiarnost (za neizključno pristojnost) 
            
            
               
                  Predlog je odziv na prošnjo države članice in odraža evropsko solidarnost z zagotavljanjem finančne pomoči Unije v obliki začasnih posojil državi članici, ki jo je prizadel izbruh COVID-19. Takšna finančna pomoč kot druga raven zaščite začasno podpira povečane javnofinančne odhodke držav članic za sheme skrajšanega delovnega časa in podobne ukrepe ter jim pomaga ščititi delovna mesta in s tem zaposlene in samozaposlene pred tveganjem brezposelnosti in izgube dohodka.
               
               
                  Podpora bo pomagala prizadetemu prebivalstvu in pripomogla k blažitvi neposrednih družbenih in gospodarskih posledic krize COVID-19. 
               
            
            
               •Sorazmernost
            
         
         
            
               
                  Predlog upošteva načelo sorazmernosti. Ne presega tistega, kar je potrebno za doseganje ciljev instrumenta. 
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Zaradi nujne čimprejšnje priprave predloga, da bi ga Svet lahko pravočasno sprejel, posvetovanja z zainteresiranimi stranmi ni bilo mogoče izvesti.
               
            
            
               •Ocena učinka
            
            
               
                  Zaradi nujnosti priprave predloga ocena učinka ni bila izvedena.
               
            
            
               4.PRORAČUNSKE POSLEDICE
            
            
               
                  Komisija bi morala imeti možnost najema posojil na finančnih trgih z namenom nadaljnjega posojanja državi članici, ki zaprosi za finančno pomoč v okviru instrumenta SURE. 
               
            
            
               Poleg jamstev, ki jih dajo države članice, okvir vključuje tudi druge zaščitne ukrepe za zagotavljanje finančne trdnosti sheme, in sicer:
            
            
               ·strog in konservativen pristop k finančnemu upravljanju,
            
            
               ·oblikovanje posojilnega portfelja, ki omejuje tveganje koncentracije, letno izpostavljenost in čezmerno izpostavljenost do posameznih držav članic, hkrati pa zagotavlja, da se državam članicam, ki najbolj potrebujejo pomoč, lahko zagotovijo zadostna sredstva, ter
            
            
               ·možnosti obnovitve dolga.
            
            
               2020/0333 (NLE)
            
            
               Predlog
            
            
               IZVEDBENI SKLEP SVETA
            
            
               o odobritvi začasne podpore Irski na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Uredbe Sveta (EU) 2020/672 z dne 19. maja 2020 o vzpostavitvi evropskega instrumenta za začasno podporo za ublažitev tveganj za brezposelnost v izrednih razmerah (SURE) po izbruhu COVID-19
                  1
                in zlasti člena 6(1) Uredbe,
            
            
               ob upoštevanju predloga Evropske komisije,
            
         
         
            
               ob upoštevanju naslednjega:
            
            
               (1)Irska je 27. oktobra 2020 zaprosila za finančno pomoč Unije, da bi dopolnila svoja nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene.
            
            
               (2)Izbruh COVID-19 in izredni ukrepi, ki jih je Irska uvedla za zajezitev izbruha ter njegovih socialno-ekonomskih učinkov in učinkov, povezanih z zdravjem, bodo po pričakovanjih zelo močno vplivali na javne finance. Glede na napoved Komisije iz jeseni 2020 naj bi primanjkljaj in dolg sektorja država Irske do konca leta 2020 znašala 6,8 % oziroma 63,1 % bruto domačega proizvoda (BDP), irski BDP pa naj bi se leta 2020 zmanjšal za 2,3 %.
            
            
               (3)Izbruh COVID-19 je imobiliziral znaten del delovne sile na Irskem. To je privedlo do nenadnega in močnega povečanja javnofinančnih odhodkov na Irskem v zvezi z začasno shemo subvencioniranja plač, kot je navedeno v uvodni izjavi 4.
            
            
               (4)Zakon o nujnih ukrepih v javnem interesu (COVID-19) iz leta 2020 (28. člen zakona: „COVID-19: določbe o začasnem subvencioniranju plač“), na katerega se sklicuje Irska v svoji prošnji z dne 27. oktobra 2020, uvaja shemo, s katero se subvencionira del mase plač tistih delodajalcev, na poslovanje katerih so vplivale omejitve, uvedene v odziv na krizo zaradi COVID-19. Shema je na voljo delodajalcem, ki obdržijo zaposlene na svoji plačilni listi, njen cilj pa je podpreti sposobnost preživetja podjetij in zagotoviti, da se ohranijo odnosi med delodajalci in zaposlenimi. Shema je veljala od 26. marca 2020 do 31. avgusta 2020. Iz sheme subvencioniranja se je na začetku, do 3. maja 2020, delodajalcem povrnilo največ 410 EUR na teden za vsakega upravičenega zaposlenega. S 4. majem 2020 je izplačevanje subvencij prešlo na sistem, ki temelji na prejšnji neto tedenski plači za vsakega zaposlenega in delodajalcem povrne med 70 % in 85 % neto plače zaposlenega, pri čemer veljata zgornji meji 350 EUR oziroma 410 EUR na teden, odvisno od višine plače. 
            
            
               (5)Irska izpolnjuje pogoje, da lahko zaprosi za finančno pomoč iz člena 3 Uredbe (EU) 2020/672. Komisiji je predložila ustrezne dokaze, da so se dejanski javnofinančni odhodki od 1. februarja 2020 povečali za 2 473 887 900 EUR zaradi povečanega zneska, ki je neposredno povezan z začasno shemo subvencioniranja plač. To pomeni nenadno in močno povečanje, ker novi ukrep zajema znaten delež podjetij in delovne sile na Irskem. 
            
            
               (6)Komisija se je v skladu s členom 6 Uredbe (EU) 2020/672 posvetovala z Irsko ter preverila nenadno in močno povečanje dejanskih javnofinančnih odhodkov, neposredno povezano s shemami skrajšanega delovnega časa in podobnimi ukrepi iz prošnje z dne 27. oktobra 2020.
            
            
               (7)Zato bi bilo treba zagotoviti finančno pomoč za podporo Irski pri obravnavanju socialno-ekonomskih učinkov resnih gospodarskih motenj, ki jih je povzročil izbruh COVID-19. Komisija bi morala sprejeti odločitve glede zapadlosti, obsega in sprostitve obrokov in tranš v tesnem sodelovanju z nacionalnimi organi.
            
            
               (8)Ta sklep ne bi smel posegati v izid kakršnih koli postopkov v zvezi z izkrivljanjem delovanja notranjega trga, ki se lahko izvedejo, in sicer zlasti na podlagi členov 107 in 108 Pogodbe. Ta sklep ne razveljavlja zahteve, da države članice Komisijo na podlagi člena 108 Pogodbe obvestijo o primerih morebitne državne pomoči.
            
            
               (9)Odločitev o zagotovitvi finančne pomoči je bila sprejeta ob upoštevanju obstoječih in pričakovanih potreb Irske, pa tudi prošenj za finančno pomoč na podlagi Uredbe (EU) 2020/672, ki so jih že predložile ali jih nameravajo predložiti druge države članice, pri čemer se upoštevajo načela enake obravnave, solidarnosti, sorazmernosti in preglednosti –
            
            
               SPREJEL NASLEDNJI SKLEP:
            
            
               Člen 1
            
            
               Irska izpolnjuje pogoje iz člena 3 Uredbe (EU) 2020/672.
            
            
               Člen 2
            
            
               1.Unija da Irski na voljo posojilo v znesku največ 2 473 887 900 EUR. Povprečna zapadlost posojila ne presega 15 let.
            
            
               2.Obdobje razpoložljivosti finančne pomoči, odobrene s tem sklepom, je 18 mesecev od prvega dne po začetku učinkovanja tega sklepa.
            
            
               3.Komisija da Irski na voljo finančno pomoč Unije v največ osmih obrokih. Obrok se lahko izplača v eni ali več tranšah. Zapadlost tranš prvega obroka je lahko daljša od največje povprečne zapadlosti iz odstavka 1. V takih primerih se zapadlost nadaljnjih tranš določi tako, da se največja povprečna zapadlost iz odstavka 1 upošteva, ko so izplačani vsi obroki.
            
            
               4.Prvi obrok se sprosti ob začetku veljavnosti sporazuma o posojilu iz člena 8(2) Uredbe (EU) 2020/672.
            
            
               5.Irska plača strošek financiranja Unije iz člena 4 Uredbe (EU) 2020/672 za vsak obrok ter vse pristojbine, stroške in odhodke Unije, ki izhajajo iz financiranja, povezanega s posojilom, odobrenim na podlagi odstavka 1 tega člena.
            
            
               6.Komisija odloča o velikosti in sprostitvi obrokov ter velikosti tranš.
            
         
         
            
               Člen 3
            
            
               Irska lahko financira začasno shemo subvencioniranja plač, s katero se subvencionira del mase plač tistih delodajalcev, na poslovanje katerih so vplivale omejitve, uvedene v odziv na krizo zaradi COVID-19, in ki so ohranili delovno razmerje z zaposlenimi, kot je določeno v Zakonu o nujnih ukrepih v javnem interesu (COVID-19) iz leta 2020 (28. člen zakona: „COVID-19: določbe o začasnem subvencioniranju plač“).
            
            
               Člen 4
            
            
               Ta sklep je naslovljen na Republiko Irsko.
            
            
               Ta sklep začne učinkovati z dnem uradne obvestitve naslovnika.
            
            
               Člen 5
            
            
               Ta sklep se objavi v Uradnem listu Evropske unije. 
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 159, 20.5.2020, str. 1.